Jagters mag nou Gauteng verlaat om te jag vir vleis - Solidariteit WêreldSolidariteit Wêreld
Tuis › Nuuskantoor › Jagters mag nou Gauteng verlaat om te jag vir vleis
Jagters mag nou Gauteng verlaat om te jag vir vleis
Die organisasie Saai, wat daartoe verbind is om boere in die primêre produksiesektor te beskerm en hulle belange te bevorder, het Maandag in 'n skrywe aan die minister van bosbou, visserye en omgewingsake, Barbara Creecy, daarin geslaag om die minister te oorreed om interprovinsiale reise na of van Gauteng toe te laat vir die primêre doeleinde om te jag vir vleis vir eie verbruik asook die uitdunning van wild.
Die minister het Maandag 'n kort stel inperkingsmaatreëls vir die biodiversiteitsektor in die Staatskoerant gepubliseer as deel van die proses waar kabinetministers die fyner besonderhede oor inperkingsmaatreëls tydens die aangepaste vlak 4 van die inperkingsregulasies uiteensit.
Ingevolge hierdie reëls kan wildtuine, botaniese tuine, dieretuine en akwariums nou hul hekke vir besoekers oopmaak mits hulle ook by die nodige inperkingsregulasies hou.
Jagters mag ook met die nodige permitte die grense van Gauteng in albei rigtings oorsteek mits hulle by die bepalings van die regulasies hou. Elke persoon wat in 'n voertuig die grense oorsteek, sal oor die nodige permitte moet beskik.
Talle wildplase binne en buite die grense van Gauteng het oor die afgelope jaar geweldig swaargekry en erge finansiële verliese gelei.
Verbruikersjag in Suid-Afrika dra jaarliks sowat R12 miljard by tot die ekonomie. Volgens Fred Camphor, uitvoerende hoof van die Suid-Afrikaanse Jagters- en Wildbewaringsvereniging (SAJWV), word die helfte van hierdie bedrag geld op plattelandse dorpe bestee wanneer jagters aankope by winkels doen op pad na en van jagtogte.
Camphor voer ook aan dat daar ongeveer 300 000 jagters is wat minstens een maal per jaar gaan jag vir vleis of om wild uit te dun.
Die nodige permitte is op Saai se webblad via die volgende skakel beskikbaar: https://saai.org/reisdokumente-vir-jagters/?fbclid=IwAR2prWe_NBOwtNTJ-yc77Ei1oM0xdFPYq3DmBaSbgUWlc_D6FX8RBkM4eL4.
Daniël Eloff van Hurter en Spies Prokureurs, wat in die aangeleentheid as regsverteenwoordiger vir Saai opgetree het, het in die brief aan Creecy aangevoer dat jag vir bestaansboerdery nie as plesier gesien kan word nie – 'n bepaling wat dit verlede week vir jagters onmoontlik gemaak het om Gauteng se grense oor te steek sonder om in die moeilikheid te beland.
Jagters word egter daaraan herinner dat padblokkades tans op die grense van Gauteng deur die SAPD gehou word en dat dit steeds 'n kriminele oortreding is om drank te vervoer.
Inperking: Jagters mag nou na en van Gauteng reis – https://www.netwerk24.com/Nuus/Algemeen/inperking-jagters-mag-nou-na-en-van-gauteng-reis-20210706
You can now leave Gauteng to hunt – as long as it is for meat – https://www.businessinsider.co.za/gauteng-travel-allowed-for-hunting-if-it-is-for-meat-2021-7